[pic] | EUROOPA ÜHENDUSTE KOMISJON |

Brüssel 13.1.2009

KOM(2008) 898 lõplik

KOMISJONI ARVAMUS,

mis käsitleb Euroopa Keskpanga soovitust nõukogu määruse kohta, millega muudetakse määrust (EÜ) nr 2533/98 statistilise teabe kogumise kohta Euroopa Keskpanga poolt

KOMISJONI ARVAMUS,

mis käsitleb Euroopa Keskpanga soovitust nõukogu määruse kohta, millega muudetakse määrust (EÜ) nr 2533/98 statistilise teabe kogumise kohta Euroopa Keskpanga poolt

1. SISSEJUHATUS

1.1. Euroopa Keskpank (EKP) võttis 15. septembril 2008 vastu soovituse[1] (edaspidi „soovitus”), mis käsitleb nõukogu määrust, millega muudetakse määrust (EÜ) nr 2533/98 statistilise teabe kogumise kohta Euroopa Keskpanga poolt (edaspidi „määrus”).

1.2. 13. oktoobril 2008 otsustas nõukogu konsulteerida komisjoniga ja kutsuda komisjoni üles esitama soovituse kohta võimalikult kiiresti oma arvamus.

2. ÜLDINE VIIDE EKPS ÜLESANNETE KOHTA

2.1. Komisjon tervitab soovituse eesmärki minimeerida üldist aruandluskohustusest tulenevat koormust, eelkõige vaadeldava andmeid esitava üldkogumi koormust nii praegu kui ka tulevikus. EKP mandaati, millega kehtestatakse vaadeldava andmeid esitava üldkogumi kohustus esitada statistikaaruandeid, piiratakse üldiselt muu hulgas EÜ asutamislepinguga ja Euroopa Keskpankade Süsteemi (EKPS) ja EKP põhikirja käsitleva protokolli (nr 18) artikliga 5.

2.2. Pidades siiski silmas asjaolu, et soovituses ei täpsustata, millist määruse artikli 2 lõikes 1 osutatud teavet on Euroopa Keskpangal õigus koguda vaadeldavalt andmeid esitavalt üldkogumilt, tuleb märkida, et EKP on õigus vastavalt EÜ asutamislepingule koguda sellist teavet ainult EKPSi ülesannete täitmiseks vajalikul määral.

2.3. Soovitatavas määruses kasutatud terminit „Euroopa statistika”, ei ole määratletud. Lisaks selle võib soovitatav määrus osutada euroala statistikale, ilma et see mõjutaks statistiliste süsteemide volitusi. Sellega seoses võiks soovitatava määruse teksti lisada „Euroopa statistika” ja „euroala statistika” määratluse, mis vastavaid pädevusvaldkondi arvesse võttes kajastaks peagi vastuvõtmisele tulevas Euroopa statistikat käsitlevas määruses seda, mida hõlmab Euroopa statistika mõiste, eelkõige EKPSi statistika tööprogrammide kasutamise osas.

2.4. On vaja, et Euroopa statistikasüsteem ja EKPS teeksid tulemuslikku koostööd, et tagada Euroopa statistikavaldkondi hõlmav koordineeritud lähenemisviis, muu hulgas Euroopa arvepidamise süsteemi raames, ning et vältida võimalikku statistilise töö dubleerimist Euroopa tasandil, eelkõige maksebilansi-, raamatupidamis- ja ettevõtlusstatistika osas. Sellega seoses on oluline, et äsja loodud Euroopa statistikasüsteemi komitee oleks asjakohaselt kaasatud EKPSi statistika tööprogrammide ettevalmistusprotsessi. Koordineeritud lähenemisviis oleks samuti kasulik vastajatele, sest väheneks aruandluskohustusest tulenev üldine koormus. Lisaks sellele tuleks käsitleda EKP ja EKPSi vahelist koostööd ka rakendustasandil, seda eelkõige töökorra kaudu.

2.5. Võttes arvesse Euroopa statistikavaldkondi käsitleva koordineeritud lähenemisviisi olulisust ja vajadust vähendada vaadeldava andmeid esitava üldkogumi aruandluskoormust, tuleks soovitatavas määruses paremini selgitada, milliseid andmeid tuleb koguda, muu hulgas finantsstabiilsuse statistika ja makrojärelevalvenäitajate valdkonnas, et oleks võimalik õigeaegselt kindlaks määrata piiri- ja valdkonnaülesed ohud. Sel eesmärgil ning tagamaksvaadeldavalt andmeid esitavalt üldkogumilt soovitatava määruse alusel kogutud andmete tõhus kasutamine, on Euroopa statistikasüsteemi ja EKPSi vahel vaja koordineeritud teabevahetust, et eelkõige komisjonile regulaarselt esitada statistilisi andmeid, sealhulgas riike võrdlevaid andmeid, mida on vaja ühenduse meetmete tõhusaks toimimiseks, nagu on sätestatud EÜ asutamislepingu artikli 285 lõikes 1, ning muude poliitika kujundamisega seotud ülesannete täitmiseks. Seepärast võiks soovitatav määrus sisaldada konkreetseid sätteid, millega tagatakse EKPSi vastavate andmete edastamine Euroopa statistikasüsteemile.

3. VAADELDAVA ANDMEID ESITAVA ÜLDKOGUMI TÄPSUSTAMINE

3.1. Komisjon tunnustab soovituses väljendatud vajadust täpsustada vaadeldava andmeid esitava üldkogumi ulatust ning eelkõige EKP vajadust koguda vajalikku statistilist teavet eri liiki finantsettevõtetelt, sealhulgas kindlustusettevõtted ja pensionifondid, ilma et vaadeldavat andmeid esitavat üldkogumit oleks vaja oluliselt laiendada. EKPSi poolt statistilise teabe kogumise tingimuseks on tavaliselt see, et teised organisatsioonid, sealhulgas Euroopa statistikasüsteem, juba ei kogu asjaomast teavet, ning et andmekogumisest saadav kasu kaalub üles selleks tehtavad kulutused.

3.2. Tuleks märkida, et soovitatava määruse artikli 2 lõike 2 punktis b osutatud „postipangad” kuuluvad kategooria „muud rahaloomeasutused” alla ning sektorisse „finantsettevõtted”, millele osutatakse soovitatava määruse artikli 2 lõike 2 punktis a.

3.3. Lisaks sellele võiks soovitatava määruse artikli 2 lõike 2 punkt d olla „elektronrahaasutustele” osutamise osas täpsem, määratledes seda nii, nagu Euroopa Parlamendi ja nõukogu 18. septembri 2000. aasta direktiivi 2000/46/EÜ (elektronrahaasutuste asutamise ja tegevuse kohta ning usaldatavusnormatiivide täitmise üle peetava järelevalve kohta) artikli 1 lõike 3 punktis a (edaspidi „e-raha direktiiv”).

3.4. Kuna soovitatava määruse artikli 2 lõike 2 punktides c, d ja e kasutatud termineid „välispositsioonid”, „välistehingud”, „finantspositsioon” ja „finantstehingud” ei ole selgelt määratletud ning need ei ole ka piisavalt täpsed, et kindlaks määrata vaadeldava andmeid esitava üldkogumi kategooriad, saaks neid paremini selgitada, täpsustades andmeesitajad, kes kuuluvad vaadeldavasse andmeid esitavasse üldkogumisse, millele osutatakse soovitatava määruse artikli 2 lõike 2 punktides c, d ja e.

3.5. Kui määruses vaadeldava andmeid esitava üldkogumi täpsustamise tõttu peaks oluliselt suurenema statistiliste andmete esitajate koormus, tuleb esitada lisapõhjendused, sest kõnealune täpsustamine võib mõjutada ka Euroopa statistikasüsteemi andmekogumist. Seepärast peaks soovitatav määrus tagama, et näiteks välditakse Euroopa statistikasüsteemi ja EKPSi andmekogumise kattumist.

3.6. Vastavalt Euroopa Parlamendi ja nõukogu määrusele (EÜ) nr 177/2008, millega luuakse statistika eesmärgil moodustatud ettevõtlusregistrite ühine raamistik, peavad riiklikud asutused esitama aruandeid rahvusvaheliste ettevõtete gruppide ja nende osade kohta komisjonile (Eurostat), kes loob rahvusvaheliste ettevõtete gruppide registrite võrgustiku. Kuna kõnealuse võrgustiku kasutamises võivad osaleda riikide keskpangad ja EKP, tuleks ka EKPSile pakkuda võimalust kasutada kõnealust võrgustikku võimalikult ulatuslikult.

4. STATISTIKAPÕHIMÕTTED

4.1. Komisjon tervitab EKPi ettepanekut lisada määrusesse viited statistikapõhimõtete kohta, mille alusel EKPS statistikat välja töötab, toodab ja levitab.

4.2. Pidades silmas asjaolu, et Euroopa statistikasüsteemi ja EKPSi tegevuse aluseks on kaks paralleelset süsteemi ja juhtimisstruktuuri, ning kuna Euroopa statistikasüsteemi tegevuse aluseks olevad statistikapõhimõtted ei pruugi täiesti ühtida nendega, millel põhineb EKPSi tegevus, on soovitav määratleda statistikapõhimõtted, mille alusel EKPS statistikat välja töötab, toodab ja levitab.

4.3. Eelkõige kiidab komisjon heaks selle, et soovituses viidatakse statistikapõhimõtetele, mis edendaksid andmete läbipaistvust avalikult kättesaadava teabe kaudu EKPSi kasutatavate meetodite ja protseduuride kohta.

5. KONFIDENTSIAALSUSREžIIM

5.1. Üldiselt kiidab komisjon heaks selle, et soovitatavas määruses on esitatud konfidentsiaalsussätted, mille alusel vahetatakse konfidentsiaalset teavet EKPSis ning EKPSi asutuste ja Euroopa statistikasüsteemi asutuste vahel, ning sätted, mis kajastavad tulevast Euroopa statistikat käsitlevat määrust ning mille eesmärk on reguleerida konfidentsiaalse teabe edastamist Euroopa statistikasüsteemi asutusest EKPSi asutusse. Soovitatavas määruses võiks selgemalt vahet teha nende kahe režiimi vahel, et vältida võimalikku väärtõlgendamist.

5.2. Kuna konfidentsiaalsete andmete kohta kehtivad paralleelselt kaks režiimi (Euroopa statistikasüsteemi ja EKPSi režiimi), võivad tekkida nii operatiivjuhtimisprobleemid kui ka esineda väärmõistmist andmeesitajate seas.

5.3. Selleks et muu hulgas tagada vaadeldava andmeid esitava üldkogumi usaldus konfidentsiaalse teabe kaitse suhtes, peaks EKPSi konfidentsiaalsusrežiim võimalikult suurel määral kajastama Euroopa statistikasüsteemi konfidentsiaalsusrežiimi, eelkõige sellistel juhtudel, kui andmeid ei ole kogutud usaldusnõuete järelevalve valdkonnas, vaid statistikaaruannete esitamiseks, kuna siis toimivad riikide keskpankade asutused statistikaorganisatsioonidena ning sellistena mõistavad neid ka andmeesitajad.

5.4. Kui soovitatava määruse konfidentsiaalsusrežiimi veelgi selgitataks, aitaks see samuti tagada, et teavet, mida Euroopa statistikasüsteemi asutus edastab EKPSi asutusele, ei kasutata muul kui statistilistel eesmärkidel.

6. MITMESUGUST

6.1. Võttes arvesse soovitatava määruse artikli 1 lõiget 4, määratletakse nõukogu 25. juuni 1996. aasta määrus (EÜ) nr 2223/96 (ühenduses kasutatava Euroopa rahvamajanduse ja regionaalse arvepidamise süsteemi kohta) kui „ESA 95” (määruse põhjendus 7). Määruses kasutatava terminoloogia ühtsuse tagamiseks võiks kaaluda soovitatava määruse artikli 1 lõikes 4 sõnade „A lisas” asendamist sõnadega „ESA 95-s”.

6.2. Soovitatav on ka ajakohastada määruse artikli 1 lõikes 6 määratletud mõistet „elektronraha”, osutades e-raha direktiivi artikli 1 lõike 3 punktis b esitatud mõiste „elektronraha” määratlusele.

7. KOKKUVÕTE

7.1. Soovitatava määruse võib üldiselt heaks kiita sedavõrd kui see aitab tõhusamaks muuta Euroopa statistikasüsteemi ja EKPSi vahel statistilise teabe kogumise ja vahetamise alast koostööd ning edendab Euroopa tasandil kõrgetasemelise ja ühtse statistilise andmestiku koostamist. Tuleks siiski märkida, et soovitatav määrus võiks märksa täpsemalt käsitleda vaadeldava andmeid esitava üldkogumiga seotud küsimusi vastavalt EKPSi ülesannetele ja konfidentsiaalsusrežiimile.

7.2. Andmed, mida EKPS on finantsettevõtete sektoris kogunud, peaksid olema maksimaalselt läbipaistvad. Läbipaistvuse suurendamiseks tuleks kogutud andmed, sealhulgas tuletatud kokkuvõtlik statistiline andmestik, teha üldsusele kättesaadavaks. Määruse muutmisel läbipaistvamaks tuleks arvesse võtta vajadust säilitada kõrgel tasemel andmekaitse ja konfidentsiaalsus, mis hoiaks ära majandussubjektide kindlaks tegemise ega ohustaks sektori stabiilsust. Eespool esitatu põhjal saab teha ettepaneku lisada määrusesse sätted, millega tagatakse selliste andmete läbipaistvus ja avalikustamine, mida EKPS on kogunud finantsettevõtete sektorilt, säilitades samas kõrgel tasemel andmekaitse.

7.3. Tulevase Euroopa Parlamendi ja nõukogu määrusega, mis käsitleb Euroopa statistikat, ning kavandatava nõukogu määruse (EÜ) nr 2533/98 läbivaatamisega saab anda uut hoogu EKPSi ja Euroopa statistikasüsteemi vahelisele suhtlusele, näiteks uute jõupingutuste näol ühiste programmikavade ja strateegiliste eesmärkide väljatöötamiseks, et edendada Euroopa statistika väljatöötamist, tootmist ja levitamist.

[1] ELT C 251, 3.10.2008, lk 1.